CELEX: 32015R0806
Language: bg
Date: 2015-05-22 00:00:00
Title: Регламент за изпълнение (ЕС) 2015/806 на Комисията от 22 май 2015 година за определяне на спецификации, отнасящи се до формата на марката за доверие на ЕС за квалифицирани удостоверителни услуги (Текст от значение за ЕИП)

23.5.2015   
            
            
               BG
            
            
               Официален вестник на Европейския съюз
            
            
               L 128/13
            
         РЕГЛАМЕНТ ЗА ИЗПЪЛНЕНИЕ (ЕС) 2015/806 НА КОМИСИЯТА
   от 22 май 2015 година
   за определяне на спецификации, отнасящи се до формата на марката за доверие на ЕС за квалифицирани удостоверителни услуги
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (1), и по-специално член 23, параграф 3 от него,
   като има предвид, че:
   
               (1)
            
            
               В Регламент (ЕС) № 910/2014 се предвижда, че доставчиците на квалифицирани удостоверителни услуги могат да използват марка за доверие за обозначаване на такива услуги, за да се повиши доверието на потребителите и удобството за тях. Чрез тази марка за доверие квалифицираните удостоверителни услуги ясно се разграничават от другите удостоверителни услуги, като по този начин се допринася за прозрачността на пазара и така се спомага за доверието в онлайн услугите и удобството при ползването им, които са изключително важни, за да могат потребителите напълно да се възползват от електронните услуги и осъзнато да разчитат на тях.
            
         
               (2)
            
            
               Комисията организира конкурс за студентите по изкуство и дизайн от държавите членки, за да събере предложения за нов логотип. Жури от експерти избра трите най-добри предложения въз основа на критериите, определени в техническите и художествените спецификации за конкурса e-Mark U Trust. От 14 октомври до 14 ноември 2014 г. беше проведена онлайн консултация. Предложеният логотип, избран от мнозинството от посетителите на уебсайта през този период и одобрен с окончателно решение на журито, сега трябва да се приеме като нова марка за доверие на ЕС за квалифицирани удостоверителни услуги.
            
         
               (3)
            
            
               С оглед използването на логотипа да стане възможно веднага щом стане приложимо съгласно законодателството на ЕС и да се осигури ефективното функциониране на вътрешния пазар на ЕС, както и за да се гарантира лоялната конкуренция и да се защитят интересите на потребителите, новата марка за доверие на ЕС за квалифицирани удостоверителни услуги беше регистрирана като колективна марка в Британската служба за интелектуална собственост и следователно е в сила, използваема и защитена. Логотипът ще бъде регистриран също в регистрите на Съюза и в международните регистри.
            
         
               (4)
            
            
               Мерките, предвидени в настоящия регламент, са в съответствие със становището на комитета, създаден съгласно член 48 от Регламент (ЕО) № 910/2014,
            
         ПРИЕ НАСТОЯЩИЯ РЕГЛАМЕНТ:
   Член 1
   Марката за доверие на ЕС за квалифицирани удостоверителни услуги трябва да бъде във формата, посочена в приложения I и II, без да се засягат разпоредбите, предвидени в член 2.
   Член 2
   1.   Референтните цветове за марката за доверие на ЕС за квалифицирани удостоверителни услуги са Pantone № 654 и 116; или синьо (100 % синьозелено + 78 % пурпурно + 25 % жълто + 9 % черно) и жълто (19 % пурпурно + 95 % жълто), ако се използва четирицветен процес; когато се използват RGB цветове, референтните цветове са синьо (43 червено + 67 зелено + 117 синьо) и жълто (243 червено + 202 зелено + 18 синьо).
   2.   Марката за доверие на ЕС за квалифицирани удостоверителни услуги може да се използва също и като черно-бяло изображение, както е показано в приложение II, ако не е практично да се използва цветно.
   3.   Ако марката за доверие на ЕС за квалифицирани удостоверителни услуги се използва на тъмен фон, тя може да се изобрази в негатив, като се използва същият цвят на фона, както е посочено в приложения I и II.
   4.   Ако марката за доверие на ЕС за квалифицирани удостоверителни услуги се използва като цветно изображение върху цветен фон, на който тя не се вижда добре, може да се използва разграничителна външна линия около тази марка, за да се повиши контрастът с цветовете на фона.
   Член 3
   Марката за доверие на ЕС за квалифицирани удостоверителни услуги трябва да е с минимален размер, който да осигурява запазването на визуалните атрибути и основни форми, но нейният размер не може да бъде по-малък от 64 × 85 пиксела при разделителна способност 150 dpi.
   Член 4
   Марката за доверие на ЕС за квалифицирани удостоверителни услуги се използва по начин, който да позволява ясно показване на квалифицираните услуги, за които се отнася. Марката за доверие на ЕС за квалифицирани удостоверителни услуги може да бъде свързана с графични или текстови елементи, ясно показващи квалифицираните удостоверителни услуги, за които се отнася, при условие че те не променят нито характера на тази марка, нито линка към приложимите доверителни списъци, посочени в член 23, параграф 2 от Регламент (ЕС) № 910/2014.
   Член 5
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 май 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 257, 28.8.2014 г., стр. 73.
   
      ПРИЛОЖЕНИЕ I
      
         Цветно изображение на марката за доверие на ЕС за квалифицирани удостоверителни услуги
      
      
   
      ПРИЛОЖЕНИЕ II
      
         Черно-бяло изображение на марката за доверие на ЕС за квалифицирани удостоверителни услуги